*Likumprojekts*

**Ilgtermiņa stabilizācijas rezerves likums**

**I nodaļa Vispārīgais noteikums**

**1. pants**. Šis likums nosaka ilgtermiņa stabilizācijas rezerves izveidošanas, līdzekļu izlietošanas, pārvaldīšanas, uzskaites un pārskatu sagatavošanas kārtību.

**II nodaļa Ilgtermiņa stabilizācijas rezerves izveidošana**

**2. pants**. Ilgtermiņa stabilizācijas rezervi veido:

1) valsts budžeta līdzekļi saskaņā ar Fiskālās disciplīnas likuma 19. panta pirmajā un otrajā daļā noteikto;

2) līdzekļi, kas iegūti no ilgtermiņa stabilizācijas rezerves līdzekļu pārvaldīšanas darījumiem;

3) valsts budžeta līdzekļi, kas saskaņā ar likumu par valsts budžetu kārtējam gadam iemaksājami ilgtermiņa stabilizācijas rezervē.

**3. pants.** Lēmumu par to valsts budžeta līdzekļu, ko veido saskaņā ar šā likuma 2. panta 1.punktā noteikto, ieskaitīšanu ilgtermiņa stabilizācijas rezervē vai novirzīšanu valdības parāda parādu dzēšanai pieņem Ministru kabinets pēc šā likuma 16. pantā minētā ziņojuma izskatīšanas, bet ne vēlāk kā līdz pārskata gadam sekojošā saimnieciskā gada 10. martam.

**4. pants**. (1) Valsts kase triju darba dienu laikā:

1) no šā likuma 3. pantā minētā lēmuma pieņemšanas dienas nodrošina līdzekļu ieskaitīšanu Latvijas Bankā atvērtajā ilgtermiņa stabilizācijas rezerves kontā;

2) no dienas, kad saņemti ienākumi no ilgtermiņa stabilizācijas rezerves līdzekļu pārvaldīšanas darījumiem, nodrošina šo līdzekļu ieskaitīšanu Latvijas Bankā atvērtajā ilgtermiņa stabilizācijas rezerves kontā.

(2) Valsts kase nodrošina to valsts budžeta līdzekļu, kas saskaņā ar likumu par valsts budžetu kārtējam gadam iemaksājami ilgtermiņa stabilizācijas rezervē, ieskaitīšanu Latvijas Bankā atvērtajā ilgtermiņa stabilizācijas rezerves kontā.

**III nodaļa Ilgtermiņa stabilizācijas rezerves līdzekļu izlietošanas kārtība**

**5. pants.** Ilgtermiņa stabilizācijas rezerves līdzekļi var tikt izmantoti tikai šādos gadījumos:

1. valsts pamatbudžeta finansiālā deficīta segšanai gados, kad valsts pamatbudžetā saskaņā ar Fiskālās disciplīnas likumu izstrādātajā vidējā termiņa budžeta ietvara likumā attiecīgajā gadā ir plānots finansiālais deficīts;
2. neskarot Fiskālās disciplīnas likuma 17. panta sestās daļas nosacījumus, fiskālo risku mazināšanas vai novēršanas pasākumu, tai skaitā to fiskālo risku mazināšanas vai novēršanas pasākumu, kas atbilst Likuma par budžetu un finanšu vadību 81. pantā noteikto mērķu realizācijai, finansēšanai, ja līdzekļus nav iespējams nodrošināt no citiem finansējuma avotiem vai līdzekļu nodrošināšana ir saistīta ar lieliem valsts budžeta izdevumiem;
3. īstermiņa finansējuma nodrošināšanai Valsts kases kontos naudas līdzekļu vadības ietvaros uz termiņu, kas nepārsniedz 12 kalendāros mēnešus, ja līdzekļus nav iespējams nodrošināt no citiem finansējuma avotiem vai līdzekļu nodrošināšana ir saistīta ar lieliem valsts budžeta izdevumiem.

**6. pants.** Lēmumu par nepieciešamību izmantot ilgtermiņa stabilizācijas rezerves līdzekļus, pieņem Ministru kabinets pēc finanšu ministra ieteikuma.

**7. pants.** Valsts kase desmit darba dienu laikā pēc 6. pantā minētā lēmuma pieņemšanas, nodrošina līdzekļu pārskaitīšanu no ilgtermiņa stabilizācijas rezerves konta uz valsts budžeta kontu Latvijas Bankā.

**IV nodaļa Līdzekļu pārvaldīšana**

**8. pants.** Ilgtermiņa stabilizācijas rezerves līdzekļu pārvaldīšanu nodrošina Valsts kase. Visus ar līdzekļu pārvaldīšanu saistītos maksājumus Valsts kase sedz no ilgtermiņa stabilizācijas rezerves līdzekļiem.

**9. pants.** Ilgtermiņa stabilizācijas rezerves līdzekļus pārvalda nošķirti no citiem valsts budžeta līdzekļiem, un šo līdzekļu ieguldījumu stratēģiju apstiprina finanšu ministrs.

**10. pants.** Finanšu risku pārvaldīšanai ilgtermiņa stabilizācijas rezerves līdzekļu ieguldījumu stratēģijā nosaka:

1. ierobežojumus attiecībā uz ieguldījumu subjektiem un ieguldījumu veikšanai pieļaujamiem finanšu instrumentu veidiem, izmantojot starptautiski atzītu kredītreitingu aģentūru noteiktos kredītreitingus;
2. ieguldījumu valūtu struktūras ierobežojumus;
3. ieguldījumu ģeogrāfiskās un nozaru diversifikācijas ierobežojumus un citus ierobežojumus finanšu risku pārvaldīšanai.

**11. pants.** Ilgtermiņa stabilizācijas rezerves pārvaldīšanā atļauts izmantot atvasinātos finanšu instrumentus.

**12. pants.** Ilgtermiņa stabilizācijas rezerves līdzekļus atļauts ieguldīt šādos finanšu instrumentos atbilstoši ilgtermiņa stabilizācijas rezerves līdzekļu ieguldīšanas stratēģijā noteiktajiem ierobežojumiem:

1) valsts un starptautisko finanšu institūciju emitētajos vai garantētajos vērtspapīros, izņemot Latvijas valsts emitētos vai garantētos vērtspapīrus;

2) pašvaldību emitētajos vai garantētajos vērtspapīros, izņemot Latvijas pašvaldību emitētos vai garantētos vērtspapīrus;

3) komercsabiedrību kapitāla vērtspapīros, ja tie iekļauti vismaz vienas Eiropas Savienības dalībvalsts vai Eiropas Ekonomikas zonas valsts, vai Ekonomiskās sadarbības un attīstības organizācijas dalībvalsts fondu biržas sarakstos, kā arī komercsabiedrību parāda vērtspapīros;

4) noguldījumos Latvijas Bankā un kredītiestādēs, kuras ir saņēmušas licenci kredītiestādes darbībai un kurām ir atļauts sniegt finanšu pakalpojumus vismaz vienā Eiropas Savienības dalībvalstī vai Eiropas Ekonomikas zonas valstī, vai Ekonomiskās sadarbības un attīstības organizācijas dalībvalstī;

5) ieguldījumu fondos, ja attiecīgais ieguldījumu fonds ir reģistrēts Eiropas Savienības dalībvalstī vai Eiropas Ekonomikas zonas valstī, vai Ekonomiskās sadarbības un attīstības organizācijas dalībvalstī.

**V nodaļa Līdzekļu uzskaite un pārskati**

**13. pants.** Valsts kase nodrošina ilgtermiņa stabilizācijas rezerves grāmatvedības uzskaiti un to, ka gada pārskats par ilgtermiņa stabilizācijas rezervi tiek sagatavots atbilstoši normatīvajiem aktiem par grāmatvedības uzskaiti un pārskatiem.

**14. pants.** Reizi ceturksnī līdz pārskata periodam sekojošā mēneša 10.datumam Valsts kase iesniedz finanšu ministram pārskatu par veiktajiem darījumiem.

**15. pants.** Gada pārskats par ilgtermiņa stabilizācijas rezervi un tās ieguldījumiem ir saimnieciskā gada pārskata par valsts budžeta izpildi un par pašvaldību budžetiem (turpmāk- saimnieciskā gada pārskats) neatņemama sastāvdaļa un ir pakļauts tādai pašai kontrolei kā saimnieciskā gada pārskats.

**16. pants.** Reizi gadā līdz pārskata gadam sekojošā saimnieciskā gada 1.martam Finanšu ministrija sagatavo un finanšu ministrs iesniedz izskatīšanai Ministru kabinetā ziņojumu par pārskata gada:

1) valsts pamatbudžeta ieņēmumiem un valsts pamatbudžeta izpildes rezultātu;

2) ilgtermiņa stabilizācijas rezerves ienākumiem, finanšu darījumiem un ar tiem saistītajiem maksājumiem un no ilgtermiņa stabilizācijas rezerves finansētajiem pasākumiem.

**Pārejas noteikumi**

1. Finanšu ministrija sagatavo un finanšu ministrs iesniedz Ministru kabinetam šā likuma 16. pantā minēto ziņojumu par laika periodu sākot ar 2014. gada 1. janvāri.

2.Šā likuma 13.un 14.pantā minētos pārskatus sagatavo sākot ar pārskata periodu, kad Valsts kase atbilstoši šā likuma 4.panta pirmajai daļai nodrošinājusi līdzekļu pārskaitīšanu ilgtermiņa stabilizācijas rezerves kontā.

3.Valsts kase negatavo un neiesniedz šā likuma 13. un 14. pantā minētos pārskatus par pārskata periodu, kad pārskatos uzrādāmie finanšu dati ir nulles vērtībā.

4. Ar šā likuma spēkā stāšanos spēku zaudē Ilgtermiņa stabilizācijas rezerves likums (Latvijas Republikas Saeimas un Ministru Kabineta Ziņotājs, 2008, 24. nr.; 2009, 14. nr.; Latvijas Vēstnesis, 2008, 186. nr.; 2009, 100. nr.).

Finanšu ministrs A. Vilks

12.12.2013 11:44

931

Līga Ozoliņa

Fiskālās politikas departamenta

Fiskālās pārvaldības nodaļas

vadītāja vietniece

tālrunis 67083823

liga.ozolina@fm.gov.lv